K. Tóthová, poslankyňa: (2008-05-21):
Musím konštatovať, že vo vzťahu k správam, ktoré boli predložené po minulé roky, je tu posun dopredu a osobitne chcem vyzdvihnúť časť, ktorá sa týka informácie o súdnych sporoch a konaniach o opravných prostriedkoch podaných proti rozhodnutiu Rady pre vysielanie a retransmisiu, ktorá časť je dosť bohatá, má rozsah od 113 do 133 strán. Osobne by som asi zostručnila informácie týkajúcej sa časti právnej situácie v tejto oblasti. Samozrejme, v každom prípade nie je to na škodu veci. Je to viac len na prácnosť pripravovanej správy, pretože predpokladám, že poslanci Národnej rady by mali mať v tomto ohľade aký-taký prehľad už podľa predchádzajúcich rokov. Na úvod chcem povedať, že Rada pre vysielanie a retransmisiu plní významné úlohy, ktoré jej zveril zákon a v určitých častiach vlastne plní úlohy štátnej správy a je to vlastne situácia, že na verejnoprávny inštitút bol prenesený výkon štátnej správy a pri rozhodovaní pri týchto úlohách vlastne má postavenie orgánu štátnej správy. Dodnes nie je vyjasnená otázka, aký je vzťah ministerstva kultúry, respektíve vlády k tejto aktivite, respektíve k tejto časti aktivity orgánu, keďže tu skutočne je štátna správa s možnosťou sankcionovania porušení jednotlivých ustanovení zákona. Na okraj chcem len pripomenúť, že ústava vo svojich článkoch hovorí len o prenesení výkonu štátnej správy na územnú samosprávu a nie je tam časť, ktorá by bola usmernením na prenesenie výkonu štátnej správy na verejnoprávne inštitúcie. Ak dovolíte, ja by som sa zamerala na jednu časť správy, a to informáciu uplatňovania, realizácie § 19 zákona a § 20 zákona. Tento môj akýsi záujem o realizáciu týchto paragrafov vyplýva aj z toho, že v minulom období som navrhla doplnenie § 19 o sankcionovanie ponúk programov, v ktorých sa znázorňuje použitie strelnej zbrane, znázorňuje sa násilie, znázorňuje sa pohlavný styk alebo devastácia životného prostredia. Taktiež z našich radov vyšla novelizácia, teda z návrhu v minulom období poslankyne Muškovej a poslankyne Podrackej § 20. Tak z týchto dôvodov som sa zamerala na tieto paragrafy a budem o správe, o tejto časti hovoriť. Pozitívom je to, že do tejto správy sú už zahrnuté informácie o aplikácii týchto ustanovení, pretože v minulosti neboli a museli sme uznesením parlamentu žiadať predloženú správu o doplnenie. Prečo ma toto zaujíma? Z toho dôvodu, že tu skutočne ide o vysielanie ponúk programu, ktoré sa vysielajú cez deň, teda sledujú deti, sleduje mládež a že ide o veľmi jednoduché preukázanie porušenia zákona. A jednak preto, že dostávam dosť početné listy od občanov, ktorí poukazujú na prezentáciu násilia v týchto ponukách, prezentáciu strelnej zbrane a tieto ponuky sa vysielajú poobede, kedy deti týchto rodičov sledujú program. Osobne mám pocit, že rada väčšinou len na základe podnetov rieši porušenie týchto ustanovení a že zrejme z personálnych dôvodov a kapacitných dôvodov nerobí dôsledný monitoring týchto relácií s následným uplatňovaním pokút. Preto využijem túto možnosť v parlamente a obrátim sa na všetkých tých rodičov, ktorí komunikujú do mojej kancelárie alebo písomne, poprípade aj telefonicky, že tu existuje  možnosť podať impulz na začatie konania na Radu pre vysielanie a retransmisiu a tá musí začať správne konanie. A pokiaľ je formulácia v zákone taká, aká je, je jednoznačné, že toto správne konanie musí byť ukončené uložením pokuty, lebo len čo sa v ponuke záber so strelnou zbraňou alebo surového násilia ukáže, je to evidentné porušenie zákona. Čo už je horšie preukázať v niektorých dielach, v ktorých v rámci fabuly deja sa prezentujú určité konania s použitím strelnej zbrane a násilia, kde s ním musí vzniknúť otázka, či v rámci deja a zámeru autora, ktorý prezentuje určitú myšlienku prostredníctvom filmového deja, či je to nevyhnutné, aby to bolo prezentované tým spôsobom, aký bol zvolený, alebo je to proste nenáležité. Čo je otázka skutočne posúdenia a výsledok posúdenia môže byť rôzny. Čo ma však prekvapuje, a to nie je kritika predloženej správy, ale akosi nepochopenie, že určité televízie, ktorým už viackrát bola uložená pokuta za prezentáciu strelných zbraní, násilia v ponukách programu sa opakovane dopúšťajú porušovania týchto ustanovení zákona. Tak tu mám jednu otázku na pani predsedníčku, či nepovažuje uložené pokuty za nízke, keďže sa míňajú cieľu, ktorý by sa nimi mal dosiahnuť. Pretože zrejme pre určitú televíziu pokuta 50-tisíc korún nie je zaujímavá. Veľmi jednoznačne a jednoducho ju zaplatia a ponuku programu púšťajú ďalej v tej alternatíve, v ktorej bola natočená, pretože jej nová alternatíva pre nich by bola oveľa, oveľa finančne náročnejšia. Čiže pýtam sa pani predsedníčky, či nepociťujú, že tieto pokuty sú nízke? Pretože toto porušenie je také jednoznačné a aj z preskúmania súdmi je jasné, že súdy dali za pravdu a potvrdili rozhodnutia Rady pre vysielanie a retransmisiu. Ďalej by som chcela uviesť niekoľko myšlienok pre budúcu prácu Rady pre vysielanie a retransmisiu, samozrejme, výzva pani predsedníčky, aby namiesto existujúcich a dokončujúcich funkčné obdobie členov rady bola adekvátnymi právnikmi nahradená je podľa môjho názoru výzva namieste, pretože rozhodovanie rady je v mnohých prípadoch, celá práca je na právnom posúdení toho ktorého prípadu a také členstvo je prínosné. Čiže to je možno len akceptovať. Takisto si myslím, že rada by mala dostať novú modernejšiu techniku, ktorá by jej pomáhala jednoduchšie riešiť úlohy, ktoré sú na ňu prenášané, pretože nezabúdajme, televízne vysielanie, rozhlasové vysielanie je nielen prostriedkom prenosu informácií, ale je aj prostriedkom výchovy generácie, a to nielen generácie malých detí, ale aj generácie až do najvyššieho veku. A že niektoré ustanovenia, ako je zákaz reklamy, zákaz klamlivej reklamy a podobne do očí bijú, že ide o porušenie platného práva a ďalej sa vysielajú, tak to skutočne nie je v súlade s požiadavkami právneho štátu, kde každé porušenie zákona, teda aj zákona o vysielaní a retransmisii by malo byť sankcionované. Taká je totiž požiadavka v právnom štáte. Záverom by som chcela znovu opakovať, že predložená správa je na vyššej kvalitatívnej úrovni, aké boli predložené po minulé roky. Popriať pani predsedníčke ďalšie, do určitého času ešte úspešné pôsobenie a vyjadriť želanie, aby Rada pre vysielanie a retransmisiu skutočne nadobudla postavenie orgánu, ktorý bude veľmi účinne zasahovať a plniť si svoje kompetencie. Ďakujem za pozornosť.